text: Legoland får ny medejer
  24 juni 2010 kl. 14.10
  Merlin, der driver Legoland parkerne i Billund, Sydtyskland og ved London, har fået ny medejer. Men Legos pengetank er fortsat hovedaktionær.
  
   
  Kapitalfonden CVC Capital Partners har investeret i forlystelseskoncernen og ejer nu 28 procent af Merlin Entertainments Group, som driver parkerne.
  Herefter ejer Legos pengetank, Kirkbi, fortsat 36 procent, mens amerikanske Blackstone sidder på 34 procent af aktierne.
   
  
  Merlin er verdens næststørste 
  Ifølge en pressemeddelelse har Merlin efter tilførslen af ny kapital en markedsværdi på 2,25 milliarder pund.
  Merlin er verdens næststørste aktør inden for forlystelsesparker og driver bl.a. "The London eye", "Madame Tussauds", "Heide Park" og "Underwater Adventures".
  Merlin har en ambitiøs plan om at vokse internationalt.
  